li fuqu kien hemm stampa ta' raġel li fuq rasu kellu lembut. Fil-lembut kien hemm għadd ta' lumi. Minn taħt geddum ir-ragel kien hemm vit li minnu kienet toħroġ il-luminata. Imbagħad kien hemm kitba li tgħid " ż-żona li ngħix fiha jiena meta nkun Ruma hija waħda ċentrali. Li tkun tgħix f' ċentru ta' belt kbira fiha ħafna vantaġġi. Jekk irrid immur xi mkien, żewġ minuti mixi u ninżel fl-istazzjon tal- , jew naqbad karozza tal-linja jew inkella t-tram. Jekk irrid taxi nsib kemm irrid għax ngħix f' żona turisitika. Ħwienet hawn kemm trid u ssib tixtri minn kollox. Ma jistaqx jonqos li n-naħa tagħna hija mimlija bi ħwienet tal-ikel li jservu lill-miljun ta' turisti li jżuru l-Kapitali Taljana ta' kull sena. Qrib ukoll hawn bosta mużewijiet u siti storiċi u fuq kollox hawn l-ikbar knisja fid-dinja – il-bażilika ta' San Pietru fil-Vatikan – liema knisja jżuruha turisti mill-erba' rjieħ tad-dinja. Vantaġġ ieħor għalija huwa li l-università li niffrekwenta hija wkoll qrib. Dan kollu li semmejt insibu f'ħames minuti mixi bogħad mid-dar tiegħi. Imma fid-dinja mhux kollox ward u zahar. Il-vantaġġi li semmejt iġibu magħhom għadd ta' problemi li jistgħu jkunu wkoll żvantaġġi. Għall-bidu li bdejt noqgħod fid-dar fejn ngħix bħalissa ma stajtx nidra l-ħoss tat-tankijiet tal-iskart li jitbattlu matul il-lejl. Bil-kwantità ta' nies li jgħaddu minn dawn l-inħawi bilfors li jinħoloq ħafna u ħafna skart. Fortunatament l-iskart jiġi sseparat. Meta jitbattlu t-tankijiet tal-karta u l-plastika lanqas biss tinduna, imma x'ħin jitbattlu t-tankijiet tal-ħġieġ tinduna bilfors. Fix-xaqliba tagħna xogħol bħal dan huwa mpossibli li jsir matul il-jum. Lanqas timmaġina trakk tal-iskart jagħlaq triq biex ibattal it-tankijiet b' serbut ta' karozzi warajh jistennewh waqt li jdoqqu l-ħornijiet tagħhom u jgħajtu biex iħaffef. Ħaġa bħal din ma tistax issir, allura t-tankijiet jitbattlu bil-lejl. Bejn wieħed u ieħor ikunu l-erbgħa ta' filgħodu x'ħin isir dan ix-xogħol. Dak il-ħin it-toroq ikunu battala u għalhekk ma jtellfu lil ħadd, imma bil-ħoss li jagħmlu iqajmu lill-ġirien. It-tankijiet tal-karti, kartun u plastik fik ukoll dawk ta' skart imħallat jitbattlu kuljum imma t-tankijiet tal-ħġieġ jitbattlu darbtejn f' ġimgħa meta jiġi t-trakk li jiġbor il-ħġieġ biss. tinduna meta jkun hemm dan it-trakk għax tisma' ħoss kbir li jqabbżek mis-sodda. Meta ma jiġix it-trakk li jiġbor il-ħġieġ nibqgħu ftit ieħor reqdin, imma mhux wisq! Ta' kuljum fil-5.20 ta' filgħodu jgħaddi l-ewwel tramm li fil-ħemda tal-lejl il-ħoss li jagħmel jinstema d-doppju. Għafejn qiegħed ngħid dan kollu? Kull ħaġa fil-ħajja fija l-vantaġġi u l-iżvantaġġi tagħha. Kull triq li fiha nkunu noqgħodu nsibu xi ħaġa li togħġobna u xi ħaġa li ddejjaqna. Mhux fit-triq anagrafika biss, f' kull triq tal-ħajja nsibu l-vantaġġi u l-iżvantaġġi. Jekk tkun ġuvni jkollok il-vantaġġ li ma tismax it-tgergir tal-mara u jekk inti xebba għandek il-vantaġġ li ma tismax l-inħir tar-raġel matul il-lejl. Imma kemm ix-xebba kif ukoll il-ġuvni għandhom l-iżvantaġġ li jistgħu jsibu ruħom f' ħajja solitarja. Jekk tkun twil għandek il-vantaġġ li għal ċertu xogħol ma titlax fuq sellum, imma jekk tkun fuq ajruplan, b' irkupptejk imkaħħlin mal-pultruna ta' quddiemek dlonk tinduna kemm għandhom vantaġġi l-qosra. Kull ħaġa fiha l-vantaġġ u l-iżvantaġġ tagħha u għalhekk tajjeb wieħed jirrassenja ruħu għal dak li jkun jinsab fih. Il-Malti jgħid li ma hemm l-ebda warda bla xewka. Tabilħaqq l-ebda ħajja, l-ebda triq ma fiha żvantaġġi biss. Nerġa lura lejn għidt qabel. Kieku t-trakk li jiġbor l-iskart ma jiġix fit-triq tiegħi kieku nkun nista' nibqa' rieqed ftit iktar. Għandi mnejn minflok nistembaħ fl-4.15 nibqa' rieqed sakemm jgħaddi l-ewwel tramm. Imma jekk jibqa' ma jiġix tal-iskart it-triq tintela bil-ħmieġ. Vantaġġ u żvantaġġ. Kieku minflok fil-qalba tal-Belt Eterna immur noqgħd fil-periferija ikolli inqas problemi ta' storbju, imma mbagħad ma nkunx nista' mmur l-università bil-mixi, ma nasalx aktar f'ħames minuti. Tabilħaqq li l-ħajja tal-bniedem, tkun xi tkun il-qagħda tiegħu, hija bħal dak is-sejf misnun miż-żewġ naħat li tmiss fejn tmiss issib xafra taqta. Tajjeb li minflokk noqgħodu ngorru u nfittxu x-xagħra fl-għaġina, nieħdu dak li nistgħu mis-sitwazzjonijiet kollha tal-ħajja. Issa kieku jien dalgħodu ma qajjimnix it-trakk tal-iskart li ġie jbattal it-tank tal-ħġieġ mormi li jinsab qrib il-kunvent tiegħi kont nibqa' rieqed ftit ieħor, tal-inqas sakemm jgħaddi l-ewwel tramm. Imma kieku bqajt rieqed ma kontx nikteb dan l-artiklu. Meta l-ħajja ttik il-lumi, agħmel il-luminata! In-Nazzjon 18 ta' April 2013
Vantaġġi u zvantaġġi tal-ħajja